Christian Friis Bach

Christian Friis Bach (født 1966) er en dansk politiker, økonom og leder innen internasjonale og humanitære organisasjoner.

 Karriere 
 Oppvekst, utdannelse og akademisk karriere 
Han vokste opp ved Kalundborg. Faren var lektor og agronom, og flere i familien var politisk interessert. Selv meldte han seg inn i Venstres Ungdom, men meldte seg inn i Radikale Venstre før han var ferdig på gymnaset.

Han utdannet seg først til sivilagronom fra Den Kongelige Veterinær- og Landbohøjskole og tok senere lisensiatgraden i internasjonal økonomi på en avhandling om toll ved samme lærested. Han har vært lektor i internasjonal økonomi og utvikling ved Den Kongelige Veterinær- og Landbohøjskole og adjungert professor ved Københavns Universitet.

 Politiker og leder i internasjonale organisasjoner 
Bach var styreleder i hjelpeorganisasjonen Mellemfolkeligt Samvirke fra 1997 til 2001. Han var ansatt som internasjonal sjef i Folkekirkens Nødhjælp fra 2005 til 2010 og som spesialrådgiver innen global bærekraft for den danske EU-kommissæren Connie Hedegaard fra 2010 til 2011.

I 2011 ble Bach innvalgt i det danske Folketinget som representant for Radikale Venstre. Da Helle Thorning-Schmidt dannet regjering ble han utnevnt til minister for utviklingshjelp. I november 2013 gikk Bach tilbake til Folketinget, og vårsesjonen 2014 var han formann i Radikale Venstres folketingsgruppe.

I juli 2014 ble han fritatt fra sine verv for å tiltre som eksekutivsekretær i FNs økonomiske kommisjon for Europa og undergeneralsekretær i FN. Fra 2017 til 2019 var han generalsekretær i Dansk Flygtningehjælp.

I 2022 ble han på nytt valgt inn i Folketinget for Radikale Venstre og deltok i regjeringsforhandlingene etter valget. I august 2024 meldte han overgang til Venstre og antydet at han hadde ønsket de radikale inn i regjeringen.

 Privat 
Han bor på en gård i Veksø i Egedal kommune. Han er gift og har barn.

 Referanser 

 Eksterne lenker 




Kategori:Danske utviklingsministre
Kategori:Radikale Venstre-ministre
Kategori:Folketingsmedlemmer fra Radikale Venstre
Kategori:Folketingsmedlemmer fra Venstre (Danmark)
Kategori:Danske økonomer
Kategori:Personer fra Kalundborg kommune